בס"ד

מאת יוסף מיכאל יוסקוביץ

אליך עורך יקר המעוניין להתפרנס בכבוד, ושואל מהו סוד ההצלחה וכיצד ניתן להרוויח יותר כסף עבור העבודה שלך. הבה נבאר כלל פשוט בכלכלה, אם נדמה אותך לבעל עסק, הרי שהכלל הפשוט כיצד יוכל בעל העסק למכור יותר הינו להוריד את המחיר, אך לעומת זאת כיצד יוכל להרויח יותר על כל מוצר – להעלות את המחיר. אז מה הפתרון, להעלות את המחיר או להוריד אותו?

תשובת הקסם – יש דרך בה ניתן להעלות ולהוריד ביחד! הא כיצד? להוריד את המחיר לצרכן, אך לגרום להוזיל עלויות, וזוהי משימתם הקבועה של בעלי חנויות, בעלי אולמות וכו' – לחפש מוצרים זולים יותר, עובדים זולים יותר וכו'.

מכאן ניגש לעורכים. לך יש מוצר למכור – והוא **העבודה שלך,** כדי שיקנו אותו עליך לדאוג שיהיה כמה שיותר מחיר אטרקטיבי עבור המזמין, ועם זאת שלא תרויח פחות לשעה אלא יותר. וכאן מתחת לגשר טמון האוצר, עליך לנסות לחפש שיטות שיקצרו את זמן העבודה שלך, וכך נניח ועבודה שאמורה לקחת עשר שעות ושוה נניח שישים ש''ח לשעה, לוקחת לך רק שמונה שעות, אתה זכאי להעלות את התעריף שלך בעשרים וחמש אחוז ולקחת שבעים וחמש ₪ לשעה **והמזמין שלך שילם אותו דבר.** אם תחליט לקחת רק שבעים ₪ לשעה, **הרי שאתה זול יותר** מחברך שלוקח שישים לשעה, אבל עושה את העבודה בעשר שעות.

אם תמצא שיטות לחתוך את זמן העבודה שלך בחמישים וחמש אחוז, הרי שאתה יכול להעלות את התעריף פי שתים ועדיין להיות זול יותר, וכן על זה הדרך.

דבר נוסף, ככל ועבודתך חוסכת עבודות נוספות, הרי ששוב היא זולה יותר, נניח עורך מקצועי היודע להגיש קובץ 'נקי' לעימוד ומסוגנן כהלכה, הרי שהעימוד יצא זול יותר – ושוב זה אומר שמזמין עבודה אצלו שילם פחות למרות שלכאורה שילם יותר!

לאחר שהבנו את העיקרון, נצא לתת כמה טיפים לעורכים שיקצרו את זמן העבודה.

**א'.** כתיבה בשיטה עיוורת – הכתיבה בשיטה זו מהירה פי שלוש ופי ארבע מכתיבה רגילה, צריך כמה שבועות להתרגל ובהם העבודה קשה ומתישה יותר, ואחר כך הכתיבה נעשית חוייתית וקלה, ניתן גם לעבוד יותר זמן כי יותר קל לכתוב, ממליץ על האתר החינמי חיות ואותיות, אך ישנן אתרים נוספים שניתן למצוא בקלות כשכותבים בחיפוש גוגל 'כתיבה עיוורת'.

**ב'.** שימוש בקיצורי מקלדת – שימוש שכזה מקצר מאד את זמן העבודה על פני שימוש בעכבר.

**ג'.** פקודות מאקרו א' – מישהו הזמין אצלכם עריכה של ספר לפי פרשיות השבוע למשל, ויש הרבה חיפושים והחלפות החוזרים על עצמם, אין סיבה לעשות בכל קובץ שוב את אותה עבודה, אלא לוחצים על 'הקלט מאקרו' ומתחילים לבצע את החיפושים וההחלפות הרצויים לנו, משסיימנו, נסגור את ההקלטה, כעת משהגיע קובץ נוסף, מפעילים את פקודת המאקרו וכל העבודה נעשית בלחיצת כפתור תוך דקה שתים!

**ד'.** פקודות מאקרו ב' – אתה רואה פעולה מסויימת החוזרת על עצמה הרבה, עושה לה פקודת מאקרו מגדיר לה מקש קיצור, וכך פעולה של שתים-שלוש דקות נעשית בלחיצת כפתור, אתן משל מעבודה אותה עשיתי – בההדרה של מחזור בו התעסקתי השארתי פעמים רבות הערת סקירה למעמד בנוגע לקידוד של הקטע (היה זה מחזור שעבדתי עליו מקודד), עשיתי הקלט מאקרו ואז פתחתי הערת סקירה כתבתי בה, 'יש לטפל בקידוד' וסיימתי את ההקלטה. יצרתי לפקודה קיצור מקשים וכך פעולה שלקחה שלוש דקות ועשיתי אותה כמה עשרות פעמים נעשתה בלחיצת כפתור אחד – היו עוד כמה הערות סקירה דומות, ובמצטבר חסכתי בעבודה כעשר שעות רק על ידי פעולה זו!

**ה'.** תיקון שגיאות אוטומטי א' – בוורד יש פונקציה למי שרואה שתמיד הוא כותב מילים מסויימות בטעות, שהוא יכול להגדיר שוורד יתקן אוטומטית מילה מסויימת למילה אחרת, למשל אדם שגילה שהוא תמיד כותב עמידנב במקום עמינדב, יכול להגדיר שוורד ימיר אוטומטית את עמידנב לעמינדב. א-ב-ל ופה נמצא אוצר גדול היכול להועיל לכל עורך ומקליד, **אין הגבלה על כמות המילים,** ולפיכך אתה יכול להגדיר שא"א יפתח אוטומטית לאברהם אבינו, ובנ"י לבני ישראל וכן הלאה, וכך אפשר לחסוך שעות רבות של הקלדה. אני מציע שלא להשתמש לשם כך בגרשיים אלא בגרש יחיד כדי שלא יקרו טעויות של פתיחה שלא חשבת עליהם.

**ו'.** תיקון שגיאות אוטומטי ב' – הבשורה הגדולה עדיין לפנינו, ושוב אתן דוגמא מעבודה אותה אני עושה, מישהו הזמין אצלי ביוגרפיה של התנאים והאמוראים, חילקתי אותם לכמה קבוצות והגדרתי שכשאני כותב תאי'א, (שזה ראשי תיבות תנאי ארץ ישראל א'), נפתח אוטומטית ל:היה מתנאי ארץ ישראל בתקופת יבנה – זמן קצר לאחר חורבן בית המקדש השני (ג'תת"ל-ג'תת"פ). כשאני כותב תאי'ב, (שזה ראשי תיבות תנאי ארץ ישראל ב'), נפתח אוטומטית ל:היה מתנאי ארץ ישראל בסוף תקופת יבנה (ג'תת"נ-ג'תת"ק) – כחמישים שנה לאחר חורבן בית המקדש השני. וכך חילקתי את התנאים והאמוראים לקבוצות, ובכל אחד כתבתי מספר אותיות בודדות! – למשל בסוף כל אחד ואחד כתוב זפ'מ (שזה ראשי תיבות זמן פטירה משוער), וזה נפתח אוטומטית ל:את זמן פטירתו יש לשער בסביבות, כשעלי רק להשלים את השנה.

כיוצא בזה במבואות שכתבתי עבור מכונים שונים, כאשר ראיתי שהמשפט רבינו נולד בעיר פלונית בשנה.. חוזר על עצמו, יצרתי שלוש אותיות של ראשי תיבות למשפט וכך עלי רק להכניס את שם העיר והשנה הנכונה בכל פעם, וכן משפטים רבים נוספים.

נתתי דוגמאות מהתחום בו אני עוסק, אבל אני מניח שכל אחד יכול בעצמו לראות את המשפטים החוזרים על עצמם ולעשות להם תיקון אוטומטי ולחסוך שעות ארוכות.

**ז'.** אל תתעצלו ללמוד עוד ועוד את תוכנת וורד ו/או את תוכנות בר אילן ואוצר החכמה – תמיד תוכלו לגלות טיפים חדשים שיקצרו את זמן העבודה שלכם, וגם אם זה נראה לכם זניח, דקה לדקה מצטרפת לזמן רב.

להערות והארות ולרעיונות נוספים. יוסף מיכאל יוסקוביץ. Ymy81196@gmail.com 0548496207.